COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcţionarea Uniunii Europene privind poziția Consiliului cu privire la adoptarea unui regulament al Parlamentului European și al Consiliului privind nivelul sonor al autovehiculelor /* COM/2014/0107 final - 2011/0409 (COD) */





2011/0409 (COD) COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcţionarea Uniunii Europene privind poziția Consiliului cu privire la adoptarea unui regulament al Parlamentului European și al Consiliului privind nivelul sonor al autovehiculelor 1. ISTORICUL DOSARULUI Data transmiterii propunerii către Parlamentul European și Consiliu [documentul COM (2011)856 final –2011/0409 (COD)]: || 9 decembrie 2011. Data avizului Comitetului Economic și Social European: || 25 aprilie 2012. Data avizului Parlamentului European la prima lectură: || 6 februarie 2013. Data adoptării poziției Consiliului: || 20 februarie 2014. 2. OBIECTUL PROPUNERII COMISIEI Propunerea Comisiei vizează reducerea valorilor limită ale zgomotului în două etape, cu 2 dB(A) în fiecare etapă, pentru autoturisme, furgonete, autobuze și autocare. Pentru camioane reducerea va fi de 1 dB(A) în prima etapă și de 2 dB(A) în a doua etapă. Prima etapă trebuie să se aplice la doi ani după publicarea textului în Jurnalul Oficial și a doua etapă este prevăzută după 5/7 ani de la publicare. În plus, este introdusă o nouă metodă de încercare, mai reprezentativă pentru traficul urban și recunoscută la nivel internațional în cadrul Comisiei Economice pentru Europa a Națiunilor Unite (CEE-ONU). În cele din urmă, se propune ca vehiculele electrice și hibride să fie echipate opțional cu dispozitive generatoare de sunete (așa-numite „AVAS”) care ar face aceste vehicule să fie mai sesizabile pentru pietoni și cicliști. Limitele emisiilor de zgomot nu au fost modificate din 1996, în pofida creșterii traficului. Propunerea Comisiei va reduce în mod semnificativ nivelurile zgomotului ambiental și numărul de persoane foarte afectate se preconizează să scadă cu 25 %. 3. OBSERVAȚII PRIVIND POZIȚIA CONSILIULUI 3.1. Observații generale Comisia salută acordul politic asupra unui text de compromis încheiat la 9 decembrie 2013 de către Consiliu și Comisia ENVI a Parlamentului. În prezent, adoptarea poziției Consiliului la prima lectură ar trebui să permită adoptarea definitivă a textului în cursul actualei legislaturi. Este important ca noua metodă de încercare, care este mai reprezentativă și este recunoscută la nivel internațional să fie pusă în aplicare cât mai curând posibil. În plus, cu privire la limitele de zgomot, este important ca industria să aibă un obiectiv pe termen lung și stabil pentru a-și adapta vehiculele la noua legislație. 3.2. Observații privind amendamentele adoptate de Parlamentul European 3.2.1. Amendamentele Parlamentului European incluse integral, parțial sau în principiu în poziția Consiliului la prima lectură Poziția Consiliului la prima lectură include marea majoritate a amendamentelor introduse de Parlamentul European, în special, majoritatea considerentelor suplimentare propuse de Parlamentul European, alinierea procedurii de încercare cu procedura de încercare elaborată sub auspiciile Comisiei Economice pentru Europa a Organizației Națiunilor Unite (CEE-ONU), includerea unei noi piste de încercare și o nouă clasificare a vehiculelor. Privind valorile limită, poziția Consiliului este foarte apropiată de propunerea inițială a Comisiei în ceea ce privește limitele finale, dar cu o punere în aplicare cu întârziere. Acest lucru poate fi considerat, de asemenea, pentru majoritatea categoriilor de vehicule, ca o etapă ulterioară etapei finale propuse de Parlamentul European în poziția sa la prima lectură. Acest aspect poate fi sprijinit de Comisie ca un compromis. Consiliul a acceptat amendamentul propus de Parlament privind afișarea nivelului de zgomot al vehiculelor de către distribuitor. Cu toate acestea, Consiliul a ales să nu facă această cerință obligatorie înainte de realizarea, de către Comisie, a unei evaluări a impactului cu privire la o astfel de cerință obligatorie. Acest aspect nu a făcut parte din propunerea inițială a Comisiei, dar poate fi sprijinit ca făcând parte din pachet. Consiliul a aprobat amendamentul Parlamentului European care impune obligația instalării unui sistem de avertizare acustică al vehiculului (așa-numitul „AVAS”) pe vehiculele electrice și hibride. Ar trebui să se reamintească faptul că propunerea inițială a Comisiei includea numai un echipament opțional. Comisia poate sprijini amendamentul Consiliului, întrucât acesta introduce, de asemenea, un termen de punere în practică de 3/5 ani, care va permite elaborarea unor cerințe tehnice mai detaliate privind aprobarea unor astfel de sisteme și va acorda industriei timpul necesar pentru a-și adapta produsele la aceste noi cerințe. Amendamentul Parlamentului European de introducere a unei trimiteri la Regulamentul (CE) nr. 765/2008 al Parlamentului European și al Consiliului din 9 iulie 2008 de stabilire a cerințelor de acreditare și de supraveghere a pieței în ceea ce privește comercializarea produselor [1] a fost integrat în poziția Consiliului sub forma unui considerent. Acest lucru poate fi, de asemenea, sprijinit de către Comisie. Clarificările aduse de Consiliu și Parlament la redactarea textului Comisiei pot fi, de asemenea, sprijinite. 3.2.2. Amendamentele Parlamentului European care nu sunt incluse în poziția Consiliului la prima lectură Consiliul a considerat că amendamentul Parlamentului European care impune Comisiei să examineze posibilitatea de a introduce un sistem de clasificare a drumurilor în funcție de zgomotul de rulare nu este adecvat în cadrul unui articol de regulament privind autovehiculele. Totuși, Consiliul a recunoscut că ar trebui să se urmărească o abordare integrată privind zgomotul și că hărțile rutiere ar putea forma baza viitoarei activități de cercetare privind clasificarea suprafețelor rutiere, în conformitate cu Directiva 2002/49/CE privind evaluarea și gestiunea zgomotului ambiental [2]. Acest lucru este sprijinit de către Comisie. Cu privire la actele delegate, Consiliul nu ar putea sprijini nici o împuternicire nelimitată a Comisiei pentru actualizarea elementelor neesențiale ale anexelor (propunerea Comisiei), nici reînnoirea tacită a împuternicirii (propunerea Parlamentului). În comparație cu propunerea Parlamentului European, Consiliul a limitat, de asemenea, numărul de anexe care pot fi modificate de către Comisie. Comisia regretă această decizie dintr-un punct de vedere practic (necesitatea unei proceduri legislative ordinare după cinci ani, chiar pentru mici modificări în anexe), dar poate să o accepte ca parte din compromisul final încheiat între colegislatori. 3.3. Noi dispoziții introduse de Consiliu și poziția Comisiei Consiliul a introdus o serie de amendamente tehnice, în special pentru a lega în mod clar acest nou regulament de Directiva-cadru 2007/46/CE de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective [3]. Acest lucru poate fi sprijinit. Consiliul a introdus, de asemenea, cerințe suplimentare pentru a facilita inspecțiile tehnice și controalele rutiere ale vehiculelor hibride. Acest lucru poate fi, de asemenea, sprijinit. 4. CONCLUZIE Deși Comisia regretă, din motive practice, decizia Consiliului de a restricționa delegarea Comisiei la un număr limitat de anexe și o perioadă fixă de cinci ani, aceasta consideră că singura modalitate de a permite procedurii să continue este să nu i se opună. Consiliul a hotărât cu majoritate calificată. În concluzie, Comisia sprijină, într-un spirit de compromis, poziția adoptată de Consiliu. [1] JO L 218, 13.8.2008, p. 30. [2] JO L 189, 18.7.2002, p. 12. [3] JO L 263, 9.10.2007, p. 1.